لەو مەوقە، گەنجەگەیش لەلای خوەیەو داڵگی لەژیر رمیاگەیل مردگە، تا هەردوگیان لەناو یەک خەسەخانە یەکانگیرەو بوون.
حسێن لە قسەیلی ئەرا میدیایل راگەیانن ئویشێد: لەناو خەسەخانەی شووردن گورچگ بویمن لە شار ئەدلب، دویای ١٠ رووژ لە زەویلەرزەگەی سوریا، هەنای چەو کەفتە داڵگم، چمای چەوم کەفتە بەهەشت.
وتیش: من لە خوەمەو داڵگ و خیزانم کوشیانە، و ئەویش هەم ئیجویرە.
وتیش: مەوقەی زەویلەرزەگە من خەفتوێم، و کەسەیل خیزانەگە نەخەفتنە، و دویای نیم ساعەت داڵگم هاوردەمە خەوەر.
وتیش؛ باوگ و داڵگم پاشام خواردیان، و لەبان زەویلەرزەگە هاتنە خەوەر، ک لە شار سقین خوەرئاوای ئەدلب بویمن، لە قات چوارەم، و لە پاچینەگە هاتیمنە خوار، و لە هوچان قات دویەم، بیناگە رمیا.
هەمیش وت: گشت وەختەگە لە هووش خوەم نەچگم، و نماز شەوەکی لە ژیر رمیاگەیل خوەنستم، و کوناییگ بوی لەلی هەناس کیشام، و تا ماوەی ٣٢ ساعەت لەژیر رمیاگەیل مەنم.
وتیش: هەنای لەژیر رمیاگەیل دراتم، هویچیگ لە خیزانەگەم نیەزانم، وەلێ باوگم لە ژیر رمیاگەیل تا چەن ساعەتیگ وەردم قسە کرد، و ناو گشتمان هاورد وەرجە مردنی، ک خوەی بیمار بوی.
